

 LĒMUMS

Ādažos, Ādažu novadā

2024. gada 25. aprīlī **Nr.** **175**

**Par vienošanās slēgšanu projektā "Pastaigu celiņa izveide gar Gaujas-Baltezera kanālu"**

Ādažu novada pašvaldības dome ar 2023. gada 22. februāra lēmumu Nr. 82 “Par projektu “Pastaigu celiņa izveide gar Gaujas-Baltezera kanālu”” atbalstīja projekta “Pastaigu celiņa izveide gar Gaujas-Baltezera kanālu” (turpmāk – Projekts) realizāciju.

Ņemot vērā pašvaldībai piederošo šauro zemes vienību gar Gaujas – Baltezera kanālu un blakus esošo zemju īpašnieku bezkompromisa iebildumus, tika plānots izveidot koka laipas kanāla nogāzē, neskarot blakus esošus zemes īpašumus. Pašvaldība un VSIA “Zemkopības ministrijas nekustamie īpašumi” 2023. gada 6. jūlijā parakstīja vienošanos par kanāla nogāzes izmantošanu Projekta realizācijai, pamatojoties uz domes 2023. gada 26. aprīļa lēmumu Nr. 134 “Par vienošanās slēgšanu ar projekta “Pastaigu celiņa izveide gar Gaujas-Baltezera kanālu” izpildei””.

2024. gada 12. janvārī pašvaldība noslēdza līgumu ar SIA “ASFALTBŪVE” (turpmāk – Būvuzņēmējs) par projektēšanas un autoruzraudzības pakalpojumiem Projekta ietvaros. Būvatļauja saņemta 2024. gada 12. februārī. Izstrādājot detalizētus risinājumus, Būvuzņēmējs konstatēja, ka, lai konstrukcija / koka laipa būtu arī vizuāli iederīga novietojumā dabā, nepieciešams saskaņot risinājumus ar piegulošo īpašumu (kadastra apz. 80440140162 un 80440140163) īpašnieku. Sarunu rezultātā tika panākta vienošanās par sadarbību Projekta realizācijā, tas ir, izmantot minētos īpašumus celiņa izveidei un neveidot koka laipas kanāla nogāzē. Šī gada 15. aprīlī tika saņemts zemes īpašnieka pilnvarotās personas (*vārds, uzvārds*) parakstīts apliecinājums ar piekrišanu Projekta realizācijai minētajos zemes īpašumos, ar nosacījumiem – pašvaldībai jāatjauno zemes gabalos esošā piebrauktuve uz nekustamajiem īpašumiem un jāuztur tā vismaz 5 gadus pēc Projekta būvdarbu pabeigšanas.

Izvērtējot abus risinājumus, secināms, ka Projekta vēlamās izmaiņas neatstāj finansiālu ietekmi uz pašvaldības budžetu, un pēc Ādažu novada pašvaldības aģentūras “Carnikavas komunālserviss” informācijas, nākotnē ekonomiski izdevīgāk un tehniski vieglāk būtu uzturēt grants celiņu, nevis koka laipu.

Pamatojoties uz Pašvaldību likuma 4. panta pirmās daļas 2. punktu, Ādažu novada pašvaldības dome

**NOLEMJ:**

1. Apstiprināt projekta “Pastaigu celiņa izveide gar Gaujas-Baltezera kanālu” realizāciju zemes gabalos ar kadastra apzīmējumu 80440140162 un 80440140163.
2. Noslēgt vienošanos ar (*vārds, uzvārds*) par zemes vienības ar kadastra apzīmējumu 80440140162 un 80440140163 daļas (saskaņā ar grafisko pielikumu) izmantošanu, iekļaujot šādus nosacījumus:
	1. pašvaldība veic esošās iebrauktuves atjaunošanu līdz īpašumu ar kadastra apzīmējumu Nr. 80440140162 un Nr. 80440140163 vārtiem un nodrošinot ūdens atvadi uz kanāla pusi, risinājumu pirms tam saskaņojot ar (*vārds, uzvārds*);
	2. veidot iebrauktuvi tā, lai starp iebrauktuvi un esošo žogu neveidotos grāvis / ievalka;
	3. pēc Projekta būvdarbu pabeigšanas sakārtot skarto teritoriju ne sliktākā stāvoklī par esošo situāciju kā pirms būvdarbu uzsākšanas;
	4. pēc Projekta būvdarbu pabeigšanas uzturēt izveidoto infrastruktūru vēl 5 gadus (t.sk., atjaunot segumu, ja nepieciešams).
3. Pašvaldības Centrālās pārvaldes Juridiskajai un iepirkumu nodaļai divu nedēļu laikā no lēmuma pieņemšanas veikt 2. punktā noteiktās vienošanās sagatavošanu.
4. Pašvaldības izpilddirektoram veikt vienošanās parakstīšanu un lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU